L-istħarriġ xjentifiku li għamlet il-Kummissjoni Ewropea f’Novembru li għadda fost iċ-ċittadini madwar l-Ewropa kollha, u li r-riżultati tiegħu għadhom kemm ġew ippubblikati, juri livell għoli ta’ ottimiżmu li bħalissa hawn f’pajjiżna. Fi stqarrija l-Gvern qal li 56% jemmnu li pajjiżna sejjer fid-direzzjoni t-tajba. Qal li din hija l-ogħla proporzjon minn fost il-pajjiżi kollha tal-UE u tikkuntrasta sew mat-30% biss li kien irreġistrat f’Novembru tal-2012 u l-25% f’Novembru tal-2009, l-istess perjodu tal-leġislatura preċedenti. Minn dawk intervistati, 90% qalu li huma sodisfatti b’ħajjithom bħalissa, b’kuntrast mas-76% li kienu qalu hekk f’Novembru tal-2012 – l-aħħar stħarriġ li kien sar taħt l-amministrazzjoni preċedenti, kif ukoll mas-72% li kien ħareg fl-istħarriġ li kien sar f’Novembru tal-2009. Fl-istħarriġ ta’ din is-sena, 81% qalu li l-finanzi tagħhom marru għall-aħjar, titjib mit-63% li kienu qalu hekk f’Novembru 2012. Iċ-ċittadini Maltin u Għawdxin huma t-tieni l-aktar madwar l-UE li qed iħossu li l-qagħda fis-suq tax-xogħol sejra tajjeb, b’żieda ta’ aktar minn 20% minn Novembru 2012. Aktar minn kwart jemmnu li l-impjieg tagħhom se jmur aħjar u li l-qagħda finanzjarja tal-familja tagħhom se titjieb matul it-tnax-il xahar li ġejjin. 73% iħossu wkoll li l-ekonomija sejra tajjeb, kontra 44% f’Novembru 2012 u 22% f’Novembru 2009. Il-familji Maltin u Għawdxin huma t-tielet l-aktar li qed ibassru li ħajjithom se tmur għall-aħjar, b’aktar minn 40% isostnu hekk, kontra s-27% f’Novembru tal-2012 u t-18% f’Novembru tal-2009. L-istħarriġ jikkonferma li l-familji qed iżidu l-fiduċja taghhom fil-Gvern. Fil-fatt il-poplu Malti huwa dak li l-aktar għandu fiduċja fl-amministrazzjoni preżenti minn fost il-pajjiżi kollha tal-Unjoni Ewropea, b’56% jafdaw lill-Gvern. F’Novembru tal-2012 kienu biss 34% li kienu jafdaw lill-Gvern.